Kongresi dhe marrëveshja me Iranin
Shtohet numri i ligjvënësve amerikanë në favor të marrëveshjes bërthamore me Iranin
Këtë javë, ligjëvënësit amerikanë do të kthehen në Uashington pas një pushimi një mujor. Gjatë ditëve të fundit u shtua numri i senatorëve që njoftuan qëndrimin e tyre në lidhje me marrëveshjen ndërkombëtare bërthamore me Iranin. Megjithatë, marrëveshja nuk ka fituar ende mbështetjen e duhur që do të parandalonte një rezolutë kundërshtuese në Kongres. Si shumë demokratë, Senatori Chris Coons nuk është entuziast për marrëveshjen me Iranin. Por, si shumica e demokratëve, e mbështet atë. Gjatë ditëve të fundit, pesë senatorë të tjerë demokratë njoftuan mbështetjen, pavarësisht dyshimeve. Cory Booker i Nju Xhersit tha se “është më mirë të mbështesim një marrëveshje me probleme, pasi alterniva tjetër është shumë më e keqe”. Mark Warner i Virxhinias tha se “megjithëse vendosa ta mbështes marrëveshjen, nuk jam i kënaqur me të”. Deri javës që shkoi, demokrati Chuck Schumer i Nju Jorkut, njoftoi se është kundër. Atij iu bashkuan senatorët Ben Cardin i Merilendit dhe Robert Menendez i Nju Xhersit. Për shkak të kundërshtimit unanim të republikanëve, të gjithë po presin që senatorët e mbetur demokratë të njoftojnë qëndrimin e tyre. Është krijuar tashmë mbështetja e duhur për të ruajtur një veto të premtuar nga Presidenti Obama nëse Kongresi e kundërshton marrëveshjen. Senatorët e pavendosur do të përcaktojnë nëse mund të bllokohet një rezolutë kundërshtuese në Senat. Një votim fillestar në Dhomën e Përfaqësuesve mund të mbahet që këtë javë.